RMB Holdings koop belang in Atterbury | Netwerk24
Deur Elvira Wood 03 Mei 2016 13:10
Rand Merchant Bank Holdings (RMH) belê vir die eerste keer in ’n eiendomsmaatskappy met sy plan om ’n 25,01%-belang in die eiendomsmaatskappy Atterbury te koop. Foto: Atterbury
Rand Merchant Bank Holdings (RMH) gaan ’n 25,01%-belang in die eiendomsmaatskappy Atterbury koop, het die partye Dinsdag in ’n verklaring bekend gemaak. Die transaksie is onderhewig aan goedkeuring deur die mededingingskommissie.
Atterbury besit onder meer ’n 20%-belang in Waterfall City en die nuwe Mall of Africa in Midrand.
Attacq besit die ander 80%-belang in die ontwikkeling.
Dit is die eerste keer dat RMH sy beleggingsportefeulje uitbrei nadat hy tot dusver slegs in FirstRand belê het.
Atterbury gaan, volgens die verklaring, RMH se primêre ontwikkelingsvennoot word en spesifiek op groter eiendomsontwikkeling in Suid-Afrika fokus.
Die groep beplan om eiendomsbeleggings in fases aan te pak.
“Ons nuwe eiendomsbeleggingstrategie bied ons die geleentheid om meer waarde aan ons beleggers te bied, sowel as om ons risiko te versprei. Ons strategie gaan onder meer behels om in fisieke eiendom, sowel as eiendomsmaatskappye, te belê,” sê Herman Bosman, uitvoerende hoof van RMH.
Hoewel Atterbury self nie genoteer is nie, was hy betrokke by die skep van Attfund wat in 2011 deel van Hyprop geword het. Hy het ook Attacq in 2005 geskep en het ’n groot aandeel gehad in dié se notering in 2013.
RMH beoog om sy belegging in Atterbury deur middel van voorkeuraandelebefondsing te finansier.
RMH se aandele het om 12:00 teen R55,88 verhandel wat 3,8% laer is vir die dag.
Meer oor: Attacq | Atterbury | Rmb Holdings | Beleggings | Eiendomme | Mall Of Africa
Mike Schüssler: Mall of Africa wys ons het ver gekom
Mall of Africa: Ontmoet die vrou met die vet beursie
Mall of Africa skep ‘langdurige groei vir Midrand’